Margrethe Vestager (RV), 2005-04-13:
Det Radikale Venstre har med stor interesse læst lovforslaget og også bemærkningerne om lovforslagets evne til at overholde de konventioner, som Danmark har tilsluttet sig.
Det hænger jo sammen med, at det for os er meget afgørende, at det netop er en individuel pædagogisk begrundelse, som skal sikre, at barnet får det bedst muligt pædagogisk tilrettelagte tilbud, som passer til de konkrete behov, det enkelte barn måtte have.
Det er helt afgørende for os, og det er det, vi synes er det positive i lovforslaget.
Der er ikke desto mindre et aber dabei.
Som der allerede har været en undertone af hos flere ordførere, er det, som om man ikke helt kan frigøre sig fra det indtryk, at det er et spredningslovforslag, der skal bruges til at sprede børn med anden etnisk baggrund til andre skoler, og det synes vi er problematisk.
Der er også enkelte hints i bemærkningerne, som kunne få en på den tanke.
Det andet problem i lovforslaget er, at forældreinddragelse slet ikke er med i billedet i forbindelse med børnenes skolevalg.
Folketinget behandler i øjeblikket en anden lovgivning, som lægger utrolig stor vægt på forældrenes engagement i skolevalget.
Man ser det som en helt afgørende ting for forældrenes optagethed af skolevalget og den gode skolestart for både barnet og så sandelig også for forældrene, at forældrene selv kan vælge skoler og ikke møder en pædagogisk begrundet afvisning, men kun en afvisning, som begrundes med manglende kapacitet.
Det samme engagement må man forvente, at forældre til børn med anden etnisk baggrund og børn, som har brug for sprogstimulering af forskellig type og på forskelligt niveau, har.
Jeg synes ikke, det er særlig svært at sætte sig i de forældres sted, hvis vi forestiller os, at kommunen har testet ens barn og derefter meddeler en, at man nu vil blive partshørt om grundlaget for beslutningen om, at ens barn ikke kan gå på den skole, man har ønsket, barnet skal gå på, men skal gå på en skole, som ligger ganske langt væk fra lokalområdet og den skole, som set fra forældrenes synspunkt er den ønskede.
Jeg tror, de fleste forældre vil synes, at det er en ganske, ganske mærkelig måde at begynde samarbejdet med folkeskolen på.
Allerede af den allerførste sætning i vores folkeskolelov fremgår det, at skolen har pligt til at samarbejde med forældrene i bestræbelserne på at gennemføre sit formål.
Derfor havde vi langt hellere set, at man i bemærkningerne beskrev den proces, det er at træffe et rigtigt skolevalg set i forhold til skolens evne til at sikre, at det enkelte barn får de rigtige pædagogiske tilbud, f.eks. for at sikre den nødvendige sproglige udvikling.
Dermed også sagt, at vi synes, at lovforslaget trækker i den gale retning, når det gælder om at inddrage forældre med anden etnisk baggrund, fordi vi selvfølgelig, som flere ordførere heldigvis også har været inde på, anerkender de samme forældres store interesse i, at børnene får den bedst mulige undervisning.
Dermed jo også sagt, at vi gerne vil arbejde med på lovforslaget med henblik på, at det bliver, som det umiddelbart lader sig stille til skue, nemlig en pædagogisk tilgang med hensyn til at give det enkelte barn en undervisning, der fremmer dets mulighed for at lære tilstrækkeligt i skolen.
Hvis vi i stedet for gennem udvalgsbehandlingen bliver bekræftet i, at lovforslaget er en spredningslov, der ikke har nogen intention om at inddrage forældrene hverken positivt eller negativt, så vil vi forholde os negativt til lovforslaget.
Men i dets intention, hvis man kan tage det for pålydende, så synes vi, det er rigtigt at se på, hvordan man kan styrke børnenes muligheder for at lære dansk på et niveau, der er så højt, at de kan følge med i skolen.